150 पुल बनकर तैयार, पर नहीं बना एप्रोच रोड
राज्यमें 150 ऐसे पुल बनकर तैयार हैं, जिनका एप्रोच पथ नहीं बनने के कारण ढंग से उपयोग नहीं हो रहा है। राज्य सरकार ने इसे गंभीरता से लिया है। उपमुख्यमंत्री तेजस्वी यादव ने विधान परिषद में यह जानकारी दी। कहा कि राज्य सरकार ने विभाग को तत्काल एप्रोच रोड के लिए कार्रवाई करने को कहा है। साथ ही पुल निर्माण निगम को भी ताकीद की गई है। आगे कोई नया काम नहीं दिया जाएगा, जबतक ये सारे कार्य पूरे नहीं हो जाते। उन्होंने सीपीआई के केदार पांडेय और भाजपा के रजनीश कुमार के सवालों पर यह जानकारी दी।
तारांकित प्रश्न के माध्यम से केदार पांडेय ने हाजीपुर-वैशाली होते हुए केसरिया जाने वाली सड़क पर साहेबगंज में बाइपास पर पुल का मामला उठाया। उन्होंने कहा कि पुल तो बन गया है, लेकिन एप्रोच रोड नहीं होने के कारण पुल समुचित रूप में चालू नहीं हो पाया है। इसी तरह रजनीश कुमार ने बेगूसराय में बूढ़ी गंडक नदी के छतौना घाट और बलान नदी के भगवानपुर काठी घाट पर बने पुल का जिक्र किया। उन्होंने कहा कि इनपर एप्रोच रोड नहीं होने से इनका उपयोग नहीं हो पा रहा है। उपमुख्यमंत्री ने कहा कि हाजीपुर-वैशाली रोड के बीच साहेबगंज पर बने पुल का एप्रोच रोड जून तक बन जाएगा। इसके लिए जमीन अधिग्रहण का कार्य पूरा हो चुका है। वहीं बेगूसराय में जमीन अधिग्रहण का काम चल रहा है। रजनीश कुमार ने मंत्री से इसके लिए समय सीमा तय करने का अनुरोध किया। उन्होंने कहा कि वे शीघ्रता से काम पूरा करेंगे। इसी क्रम में उन्होंने बताया कि राज्य में 150 पुल हैं, जिनका एप्रोच नहीं है।
hin_Deva hin_Deva hin_Deva